**סוגי צמחים**

**⏴ במבט חדש לכיתה א**

**היקף יחידת הלימוד:** 1 - 2 שיעורים

**עמודים:** 92 - 93

# מטרות

* התלמידים יתארו את המאפיינים של צמחים עשבוניים, שיחים ועצים.
* התלמידים יסבירו כי לצמחים עשבוניים, לשיחים ולעצים יש את אותם איברים אך הם נבדלים במראה (גודל, גובה, צורה) שלהם.
* התלמידים ישתמשו במילים החדשות: **צמחים עשבוניים, שיחים, עצים, גזע, ענף**

# היערכות לשיעור

* + - * תמונות של סוגי צמחים
      * מדריך צמחים
* כרטיסי מילים: **צמחים עשבוניים, שיחים, עצים, גזע, ענף**
* רשימת ציוד עמוד 93.
* מומלץ לקרוא בקישור [הבא](https://mabat.tau.ac.il/wp-content/uploads/2019/05/%D7%9B%D7%99%D7%AA%D7%95%D7%AA-%D7%90-%D7%A8%D7%A7%D7%A2-%D7%A6%D7%9E%D7%97%D7%99%D7%9D-%D7%93%D7%91%D7%A8%D7%99%D7%9D-%D7%A9%D7%9B%D7%93%D7%90%D7%99-%D7%9C%D7%93%D7%A2%D7%AA-%D7%9E%D7%95%D7%A0%D7%92%D7%A9.pdf) את הרקע התיאורטי המדעי - סוגי צמחים.

שימו לב! הרקע התיאורטי מדעי שמופיע באתר במבט חדש נועד לסייע לביסוס ולהעמקת הידע המדעי והטכנולוגי של המורים בלבד.

**מהלך השיעור (ראו בעמודים הבאים).**

# מהלך השיעור: סוגי צמחים (צורות צומח)

| **מרכיבי מעגל הלמידה** | **פעילויות** |
| --- | --- |
| פתיחה | יחידת לימוד זו תעסוק במאפיינים של סוגי צמחים (עשבוניים, שיחים ועצים).  לברור ידע מוקדם שואלים:   * אילו סוגי צמחים גדלים בסביבה שלכם? * מה ההבדל בין סוגי הצמחים?   מחלקים לילדים תמונות של סוגי צמחים ומבקשים למיין לקבוצות.  לאחר המיון שואלים:   * מדוע מיינתם את הצמחים באופן הזה? * על פי איזה תבחין/קריטריון מיינתם? גבה, צבע, ועוד * מה ההבדל/שוני בין הצמחים? * במה הם דומים?   קוראים את קטע המידע שבעמוד 92, מתבוננים שוב בתמונות הצמחים השונים ולומדים להבחין בין סוגי הצמחים. |
| התנסות | מבצעים את המשימה **מזהים צמחים עשבוניים, שיחים ועצים**, עמוד 93.מטרת המשימה היא לחזק את ההבנה שלכל הצמחים, לא רק לעשבוניים, אלא גם לשיחים ולעצים, יש איברים אלה. יש לשים לב שהתלמידים יפנימו כי גם לשיחים ולעצים יש שורשים באדמה למרות שאיננו רואים אותם, גבעולים (או גזעים, שהם למעשה גבעולים עבים ומעוצים) וכמובן גם עלים, פרחים ופירות. כמו כן חשוב להפנות את תשומת הלב לכך שחלוקה זו מאפיינת גם צמחי בר וגם צמחי תרבות. וכן שישימו לב כי הפרח הוא אחד מאיברי הצמח ולכן חשוב להשתמש במושג צמח ולא פרח.  מומלץ לבקש מהתלמידים לצלם (או לצייר) עצים, לצלם (או לצייר) שיחים ואף צמחים עשבוניים. ניתן להציג את התמונות או להכין תערוכה.  **למידה בתנועה**  מבקשים מהתלמידים לעמוד זקוף, להרים את הידיים למעלה ולקרב אותן זו לזו - אנחנו עצים. לאחר מכן מבקשים מהם לרדת למצב שפיפה - אנחנו שיחים. לאחר מכן, לשכב על האדמה - אנחנו צמחים עשבוניים. מומלץ לחזור על הפעילות כמה פעמים ברצף שונה |
| המשגה | מסכמים את הדומה והשונה בן סוגי צמחים. הסיכום הוא סוג של הכללה (מה משותף לכל סוגי הצמחים ומה שונה ביניהם ). לבניית ההכללה מומלץ לערוך השוואה בין הצמחים- להנחות את התלמידים לבדוק באופן שיטתי (איבר אחר איבר) האם הוא נמצא בכל סוגי הצמחים. |
| יישום | תולים על הלוח את המילים שלמדנו: **צמחים עשבוניים, שיחים, עצים**  מחלקים את הכיתה לקבוצות וכל קבוצה כותבת כמה שיותר דוגמאות לצמחים מכל סוג. מנצחת הקבוצה שהביאה הכי הרבה דוגמאות.  מבצעים את המשימה **מכינים פרחי נייר** שבעמוד 93.  הפעילות מעודדת הפעלת דמיון ויצירתיות. אפשר לקשט את הכיתה בפרחי הנייר שהתלמידים יכינו, ולחזק בה את אווירת האביב, או שהתלמידים ייקחו אותם הביתה כשי לחג פסח, ליום המשפחה וכדומה.   * מומלץ להיכנס לאתר [**במבט מקוון**](https://mabatmekuvan.ramot.org/ramot-heb) (מנויים) לספר הדיגיטלי, עמוד 93 לפעילות **מכינים פרחי נייר.** פעילות זו היא הגרסה הדיגיטלית של הפעילות בעמוד 93 בספר בגרסת נייר. |
| סיכוםורפלקציה | מסכמים בעזרת התבנית **מה למדנו?** שבעמוד 93.  מה למדתי על סוגי צמחים שלא ידעתי לפני השיעור?  איזה מושג חדש למדתי?  איזו משימה הייתה לי מהנה/אתגרת/מעניינת? |